Provident Financial

História

Materská spoločnosť Provident Financial bola založená v roku 1880 vo Veľkej Británii, pričom v roku 2007 došlo k jej rozdeleniu. Aktivity na území Veľkej Británie prevzala spoločnosť Provident Financial plc, zatiaľ čo jej medzinárodné dcérske firmy boli prevedené do spoločnosti International Personal Finance.

Hlavné aktivity

Hlavnou aktivitou spoločnosti Provident Financial s.r.o. je poskytovanie krátkodobých nebankových pôžičiek do domácností vo výške 160 až 2 300 EUR prostredníctvom približne 1 500 obchodných zástupcov. Pôžičky sú poskytované na platobnej karte alebo využitím bankového účtu, pričom zákazník nepotrebuje ručiteľa a nemusí preukazovať účel, na ktorý pôžičku vybral.

Súčasť nadnárodnej siete

International Personal Finance (IPF) je aktívna v ôsmich krajinách sveta, pričom združuje najmä trhy strednej a východnej Európy – Slovensko, Česko, Maďarsko, Poľsko, Rumunsko, Bulharsko, Litvu a tiež Mexiko. 
Dôvodom pre rozdelenie britskej Provident Financial na dve sekcie bola snaha o vyššiu segmentáciu a lepšie cielenie s ohľadom na mierne odlišné potreby zákazníkov v jednotlivých krajinách. IPF takto v súčasnosti poskytuje služby približne 2,6 miliónu zákazníkov.

Etický kódex

IPF po svojom vzniku zaviedla etický kódex týkajúci sa všetkých dcérskych spoločností, vrátane Provident Financial s.r.o. Etický kódex predstavuje štandardy správania sa spoločnosti vo vzťahu k svojim zamestnancom, obchodným zástupcom, zákazníkom, komunitám, obchodným partnerom či životnému prostrediu. Je to súhrn záväzkov spoločnosti voči všetkým skupinám a jednotlivcom, s ktorým prichádza pri práci do styku.

Profesijné organizácie

Spoločnosť Provident Financial s.r.o. spolupracuje s viacerými významnými profesijnými organizáciami pôsobiacimi na Slovensku, napr. Asociácia poskytovateľov spotrebiteľských úverov, British Chamber of Commerce, American Chamber of Commerce či Business Leaders Forum.

Spoločenská zodpovednosť

Spoločnosť Provident podporuje rôzne spoločensky zodpovedné aktivity. Na Slovensku stoja v popredí týchto aktivít témy ako finančná gramotnosť, ekológia či podpora regionálnych komunitných projektov. Dôraz sa kladie na podporu dobrovoľníctva zamestnancov spoločnosti, ktorí majú k dispozícii jeden platený deň ročne, aby sa mohli svojou prácou aktívne zapojiť do verejne prospešných projektov. Medzi ne patria projekty ako Finančné vzdelávanie (od roku 2008 bolo preškolených viac ako 7 000 účastníkov seminárov a v rámci projektu pracuje 42 lektorov), Darcovstvo krvi (v roku 2011 darovalo krv 65 zamestnancov spoločnosti) či Naše mesto. Spoločnosť Provident Financial organizuje aj ďalšie dobrovoľnícke aktivity, napríklad aj v spolupráci so Slovenským skautingom (v roku 2011 to bolo upravovanie okolia hradu Gýmeš).

Ukončenie pôsobenia na Slovenskom trhu

Nebanková spoločnosť Provident ukončila poskytovanie nových úverov na slovenskom trhu od 18. decembra 2015. Dôvodom pre zastavenie dočasného poskytovania nových úverov bola zmena legislatívy. Počas pozastavenia chcela spoločnosť aktualizovať ponuku pôžičiek a prispôsobiť ju zmenám na trhu. Výraznou zmenou v legislatíve bol zákaz kontaktovania zákazníkov po 18:00 hodine. 
Dňa 26. februára oznámila spoločnosť definitívny koniec s poskytovaním nových úverov z dôvodu dopadu legislatívy na podnik. Po tomto dátume spoločnosť poskytovala servis len aktuálnym zákazníkom na základe zmluvných záväzkov.